El Serpis Urban Art Project Gandia presenta el darrer mural amb l'amor com a temàtica protagonista
31 maig 2021

## El Serpis Urban Art Project Gandia presenta el darrer mural amb l'amor com a temàtica protagonista31 maig 2021Última actualització: 31 maig 2021

![](../gestion/img/88a0614b345d8936903ee7b987e105b88b59b7b40ef4bc0096b4097ac8f0a42b.jpg)  
  

El **regidor delegat de Cultura, Nahuel González,** ha visitat aquest matí l’Avinguda de les Esclaves per a conèixer el darrer mural del Serpis Urban Art Project, una obra de l’**artista**, **professora d’Art i referent del muralisme a Barcelona**, **Alba Fabre Sacristán,** qui també ha estat present, junt al **coordinador del projecte municipal, Eloi Ángel,** a l’obertura d’aquesta expressió gràfica de 22 x 18 m acompanyada de la reminiscència de Sorolla, que representa la temàtica de l’amor amb una parella que descansa a la gespa.

Després d’admirar l’obra de grans dimensions, González ha destacat que es tracta d’un mural _“especial”_ que se suma als darrers projectes i converteix a Gandia en “_una de les ciutats ambaixadores del muralisme i de l’art urbà a nivell estatal que entén aquest tipus d’art com una part més de la seua vida cultural_”. En aquesta línia, ha agraït al veïnat de Gandia “_que continuen cedint murs perquè la ciutadania gaudisca de l’art i de la cultura al carrer, als museus i a les sales d’exposicions de la nostra ciutat_”.

D’altra banda, González ha subratllat el compromís del Serpis Urban Art Project per la igualtat i la “_reivindicació del paper de les dones artistes en la creació d’art urbà, fet que demostra que a Gandia tenim pràcticament el mateix nombre de dones i homes artistes_”.

Per la seua part, Sacristán ha agraït a l’Ajuntament de Gandia i al responsable del projecte el suport rebut i ha explicat que per a realitzar aquesta obra “dolça i _amb força_”, que ha finalitzat en 10 dies, s’ha inspirat en l’obra de Sorolla ‘La Siesta’ i, sobretot, en la mirada externa del barri, en “_pensar en alguna cosa que, com a veïna del barri, m’hauria agradat veure pel carrer_”.

Finalment, Ángel també ha agraït el suport logístic del consistori i de les entitats implicades, Pinturas Montdúber i Gruas Ferre, així com la disponibilitat de l’artista, i ha anunciat que “_en les properes setmanes arribaran a Gandia dos muralistes potents d’Itàlia i Grècia_”.